|  |
| --- |
| ***Директни плащания*** |

1. **Със заповеди на министъра на земеделието, храните и горите бяха определени ставките по схемите за обвързано с производството подпомагане за плодове и зеленчуци за Кампания 2020.** Подпомагането при плодовете е разделено в две схеми - схема за обвързано подпомагане за плодове (основна група) и схема за обвързано подпомагане за сливи и десертно грозде. Размерът на подпомагането за основната група е 2252,97 лв. за първите до 30 ха и 1501,98  лв. за над 30 ха. При сливите и десертното грозде помощта е 1150,19 лв./ха за първите до 30 ха и 766,79 лв./ха за площите над 30 ха в стопанството. Подпомагането за зеленчуци полско производство се осъществява чрез прилагане на 4 отделни схеми - схема за обвързано подпомагане за зеленчуци (домати, краставици, корнишони и патладжан); схема за обвързано подпомагане за зеленчуци (пипер); схема за обвързано подпомагане за зеленчуци (картофи, лук и чесън) и схема за обвързано подпомагане за зеленчуци (моркови, зеле, дини и пъпеши). Помощта е диференцирана, като се изплаща по-високо подпомагане за първите 30 ха от всяко стопанство и съответно – по-ниско подпомагане за останалите, заявени за подпомагане площи. Определените ставки са: за домати, краставици, корнишони и патладжан – 2090,37 лв./ха за първите до 30 ха, а за над 30 ха – 1393,58 лв.; за пипер - 2926,65 лв. за първите до 30 ха и 1951,10 лв. за над 30 ха; за картофи, лук и чесън - 2161,49 лв./ха за първите до 30 ха и 1440,99  лв./ха за допустимите площи над 30-ия хектар; за моркови, зеле, дини и пъпеши - 1245,98  за първите 30 ха и 830,65  лв./ха за всеки следващ над 30 ха. Кандидатите по схемата за обвързано подпомагане за оранжерийни зеленчуци ще могат да разчитат на подпомагане в размер на 16 985,92 лева на ха. Земеделските стопани, които са изпълнили условията, ще получат плащането по всички схеми за обвързана подкрепа за плодове и зеленчуци в началото на настоящата седмица, значително по-рано, спрямо предходните кампании. Заповедите са публикувани на електронната страница на Министерство на земеделието, храните и горите на следния електронен адрес: <https://www.mzh.government.bg/bg/politiki-i-programi/programi-za-finansirane/direktni-plashaniya/nacionalno-zakonodatelstvo-prilagane-shemi-direktni-plashtania/>.

**2. От 1 март земеделските стопани могат да подават заявления за подпомагане с директни плащания и преходна национална помощ за Кампания 2021.** Срокът за подаване на заявленията за подпомагане изтича на 17 май 2021 г.. След 17 май 2021 година, в продължение на 25 календарни дни - до 11 юни 2021 година включително, кандидатите могат да подават заявления за подпомагане, като за всеки просрочен работен ден се начислява намаление на полагащите им се плащания в размер на 1 %. През Кампания 2021 земеделските стопани ще бъдат подпомагани чрез общо 22 схеми за директни плащания и 3 схеми за преходна национална помощ. За обвързано с производството подпомагане се прилагат 17 схеми, от които 8 са насочени към сектор „Животновъдство“, 7- към сектор „Плодове и зеленчуци“, 1- за протеинови култури и 1- за памук. За Кампания 2021 се запазват и схемите за преходна национална помощ за говеда, овце-майки и/или кози-майки, както и за тютюн, финансирани с национални средства. Публикуваният на интернет страницата на министерството Наръчник за директни плащания цели максимално да улесни и информира земеделските стопани при кандидатстване по схемите. В него в синтезиран вид са представени всички изисквания и параметри по схемите.

**3. В периода 23-26 февруари, МЗХГ проведе дистанциони обучения на служителите от Областните дирекции и Общинските служби „Земеделие“ в цялата страна.** Служителите бяха запознати с новостите по директни плащания за кампания 2021 година, отразени в Наредба 3 за условията и реда за прилагане на схемите за директни плащания, както и в Наредба 5 за условията и реда за подаване на заявления. Акцент в обученията бяха практични казуси. Служителите получиха също така информация и за новостите, свързани с ИСАК и приемите по Програмата за развитие на селските райони.

|  |  |
| --- | --- |
| ***Пазарна подкрепа*** |  |

## 4. Правила относно ограничаване на нелоялните търговски практики във веригата за доставки на селскостопански и хранителни продукти са въведени в националното законодателство. Със Закон за изменение и допълнение на Закона за защита на конкуренцията (ЗЗК), обн. ДВ, бр. 17 от 26.02.2021 г. се транспонират разпоредбите на Директива (ЕС) 2019/633 относно нелоялните търговски практики в отношенията между стопанските субекти във веригата за доставки на селскостопански и хранителни продукти. В ЗЗК е създадена нова Глава седма „б“ „Нелоялни търговски практики по веригата за доставки на селскостопански и хранителни продукти“, а досегашната глава седма „а“ „Злоупотреба с по-силна позиция при договаряне“ е отменена. Въведен се критерий за приложимост на нормите по Глава седма „б“ в зависимост от годишния оборот на различните оператори по веригата за доставки на храни, като са предвидени няколко групи доставчици и купувачи според годишния им оборот, както и разпоредби относно начина, по който се определя годишният им оборот. Въведени са две групи забрани за нелоялни търговски практики (НТП) – абсолютни забрани и относителни забрани. Въведени са основания за образуване на производство във връзка с НТП, за алтернативното разрешаване на спорове между доставчици и купувачи, както и мерки за защита на самоличността на жалбоподателя или прекратяване на производството по негово искане. Въведени са правомощия и правила за сътрудничество и оказване на съдействие между КЗК и други национални правоприлагащи органи във връзка с НТП и по Регламент 4 (ЕС) 2017/2394 относно сътрудничеството между националните органи, отговорни за прилагането на законодателството за защита на потребителите, като са допълнени и прецизирани правомощията на КЗК по разследване и прилагане на законодателството в областта на заблуждаващата и сравнителната реклама. В Допълнителните разпоредби са въведени нови и са прецизирани съществуващи легални дефиниции с цел еднаквото и непротиворечиво прилагане на разпоредбите. В Преходните и заключителните разпоредби са уредени заварените случаи по договори за доставка, незавършени производства по отменената глава седма „а“ - „Злоупотреба с по-силна позиция при договаряне“. Разпоредбите от новата Глава седма „б“ относно НТП по веригата за доставки на селскостопански и хранителни продукти влизат в сила на 1.11.2021 г.

**5. Разпоредби в сектор Пчеларство** **във връзка с преходния период през 2021 г. и 2022 г. до влизане в сила на новата правна рамка за Стратегическите планове.** С Регламент (ЕС) 2020/2220 на Европейския парламент и на Съвета от 23 декември 2020 година (Преходен регламент) националните програми по пчеларство, изготвени за периода 1 август 2019 г. до 31 юли 2022 г. (НПП 2020-2022г.) се удължават до 31 декември 2022 г. Съгласно чл. 10, параграф 3 държавите членки следва да изменят националните си програми и да ги представят на Комисията за одобрение. В тази връзка ЕК прие Регламент за изпълнение (ЕС) 2021/166 от 10 февруари 2021 година за изменение на Регламент за изпълнение (ЕС) 2015/1368 по отношение на удължаването на срока на действие на националните програми в сектора на пчеларството. В него е предвидено, че до 15.03.2021 г. държавите членки трябва да нотифицират до ЕК изменение на НПП, като посочат кои дейности ще се изпълняват в удължения период от 1.08.2022 г. до 31.12.2022 г., взимайки предвид увеличеното финансово участие на Съюза от 2021 г. нататък. Плащанията за дейностите изпълнявани през удължения период ще се извършват  в периода от 16.10.2022 г. до  15.10.2023 г. Увеличението на общия бюджет на ЕС за програмите за пчеларството за периода 2021—2027 г., в размер на 60 милиона евро годишно, може да се ползва от 2021 г. вкл. за изпълнение на съществуващи или нови мерки и дейности. Предстои да влезе в сила проект на регламент за изменение на Делегиран регламент (ЕС) 2015/1366 по отношение на основата за разпределяне на финансовата вноска в сектора на пчеларството. Той предвижда вноската на Съюза за програмите за пчеларството за годините 2021 и 2022 да се разпределя на държавите членки с програми за пчеларството въз основа на броя на пчелните кошери, съобщен през 2013 г. от посочените държави членки в техните съответни програми за пчеларството за 2014—2016 г. и коригиран със заявленията, подадени от държавите членки за разпределението през програмния период 2017—2019 г. Финансовото участие на Съюза в НПП за България от 3 200 101,47 лв. се увеличава на 4 036 546,28 лв. След преходния период общият годишен бюджет, заедно с 50-те % национално финансиране, за страната ни става 8 073 092,57 лв.

**6. Временните извънредни мерки в лозаро-винарския сектор за преодоляване на смущенията на пазара породени от пандемията от COVID-19 ще се прилагат и през 2021 г.** С НИД на НАРЕДБА № 6 от 26.10.2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г., обн. ДВ, бр. 16 от 23.02.2021 г. е предвидено прилагането и през 2021 г. на мярка „Кризисно съхранение на вино“, мярка „Събиране на реколтата на зелено“ при облекчен режим на администриране, както и увеличен размер на подпомагането по мерките "Преструктуриране и конверсия на лозя" – помощ до 90% (вместо 75 %) от направените допустими разходи, „Инвестиции“, „Застраховане на реколтата“ и „Събиране на реколтата на зелено“ – помощ до 70% (вместо 50%). Срокът, в който бенефициентите могат да сключват договори по посочените кризисни мерки се удължава до 15 октомври 2021 г. Удължаването на срока на прилагане на кризисните мерки е предвидено с Делегиран регламент (ЕС) 2021/95 на Комисията от 28 януари 2021 година за изменение на ДР (ЕС) 2020/592 с цел преодоляване на смущенията на пазара в лозаро-винарския сектор, породени от пандемията от COVID-19.

|  |  |
| --- | --- |
| ***Визия за ОСП след 2020 г.*** |  |

**7. На 25 февруари 2021 г. Бюрото за връзка на Европейския парламент в България организира уебинар на тема „Бъдещето на общата селскостопанска политика, Преходният период и реформата след 2022 г.”** В уебинара взеха участие Елси Катайнен (Обнови Европа, Финландия), заместник-председател на Комисията по земеделие и развитие на селските райони (AGRI) на Европейския парламент и докладчик по преходните правила на земеделската политика на ЕС, Асим Адемов (ЕНП), заместник-член на комисия AGRI, Атидже Алиева-Вели (Обнови Европа), член на комисия AGRI, и Снежана Благоева, пълномощен министър в Постоянното представителство на Република България в Брюксел. По време на събитието бяха представени правилата за земеделските производители по време на преходния период и бяха обсъдени насоките на реформата на ОСП след 2022 г. На срещата бяха изложени основните позиции на различните политически групи по отношение на разпоредбите в пакета за новата ОСП, както и преговорната позиция на България. Участниците в събитието обсъдиха въпроси за връзката на ОСП с други инициативи на ЕС като стратегията „От фермата до трапезата“, Зеления пакт. В обширната дискусия участниците отговориха на въпроси от заинтересованите лица, свързани със справедливото разпределение на средствата от ЕС, кой ще има право на директни плащания, как земеделските стопани ще могат да се справят с рискове и кризи и как по-добре да се контролира спазването на европейските правила, съчетано с намаляване на административната тежест.

**8. На 25 февруари 2021 г. беше проведен работен семинар на тема „Подготовка на Стратегическите планове по ОСП: Създаване на еко-схеми“.** Събитието беше организирано от Европейската мрежа за развитие на селските райони (European Network for Rural Develeopment – ENRD) и имаше за цел да представи и обсъди подходите за въвеждане на еко-схеми като се адресират ключовите предизвикателства, свързани с околната среда, климата и хуманното отношение към животните. В проведената в електронна среда среща бяха представени идеите на Ирландия, Нидерландия и Испания за дизайн и базови параметри на бъдещите еко-схеми. Екологичните предизвикателства пред Ирландия са: намаляващото качество на водите; повишаващите се емисии от парникови газове; нарастващи емисии от амоняк и спад в биоразнообразието. Амбицията на Ирландия е за прилагане на еко-схема, насочена към всички земеделски стопани като се използват прости изисквания с мащабно териториално прилагане. Нидерландия обмисля еко-схема на национално ниво за всички бенефициенти, получаващи базово директно плащане. Планират въвеждането на фиксирана максимална ставка на хектар за всички земеделски стопани, диференцирани с точки (ниво бронз, ниво сребро и ниво злато). Плащане се получава, ако са направени достатъчно дейности от земеделския стопанин, за да се оправдае фиксираната максимална ставка. До настоящия момент Испания е изготвила потенциален списък с еко-схеми: повишаване на устойчивостта на затревените площи чрез екстензивно пашуване; подходящо поддържане на затревените площи – окосяване на ливади; сеитбооборот с подходящи култури; планове за управление на хранителните вещества в почвите; алтернативни практики на запалването или неправилното поддържане на стърнищата и остатъците от подрязването на дърветата; индивидуални планове за устойчиво използване на продукти за растителна защита; осигуряване на растителна покривка в междуредията на трайните насаждения; консервационно земеделие и мултифункционални ивици по краищата на стопанствата. В Испания листът с еко-схеми продължава да се обсъжда и предстои неговото финализиране на по-късен етап. Ресурсните материали и презентациите от семинара са достъпни на електронната страница на Европейската мрежа за развитие на селските райони: <https://enrd.ec.europa.eu/news-events/events/preparing-cap-strategic-plans-designing-eco-schemes_en>

**9. По време на своето вечерно заседание на 24 февруари, членовете на Европейския парламент (ЕП) изразиха своето силно недоволство от нежеланието на Съвета да приеме позицията на ЕП, представена по време на триалозите относно преговорите за реформа на ОСП след 2020 г.** Председателстващият срещата (г-н Даниел Буда, ЕПП) заяви, че последния триалог е бил проведен на 10 февруари. Обсъжданите въпроси са включвали новия модел на прилагане на ОСП и Стратегическите планове. По време на срещата, съ-законодателите са разглеждали също темата за директни плащания и регионализацията. Обърнато е внимание на определенията за „активен фермер“ и „постоянно затревени площи“, но по думите на г-н Буда „не е постигнато споразумение“. „Страните са много далеч и от постигане на споразумение относно таваните на директни плащания“. Г-н Питър Яр (ЕПП) допълни, че „Съветът не показва желание да отстъпи от своите позиции“. Допълни, че по време на срещите, Съветът се придържа стриктно към позицията, за която е получил мандат за преговори от държавите-членки, като заявява, че „няма мандат за промяна на тази позиция“. Според Питър Яр, „ако ЕП има същия подход, ще бъде трудно да се постигне напредък“.

**10. Европейският комисар по земеделие и развитие на селските райони Януш Войчоховски вярва, че окончателният компромис по реформата на ОСП ще бъде договорен през май, съгласно приоритетите на Португалското председателство.** На 18 февруари, по време на видеоконферентна среща с комисията по европейските въпроси на Сейма (полския законодателен орган), той заяви, че преходът към устойчиви хранителни системи е спешен, призовавайки за бързо споразумение по новата ОСП. Януш Войчоховски заяви пред полските законодатели, че нарастващото търсене на устойчиви продукти ще означава възможност за фермерите да продават продукти с по-висока добавена стойност и ще засили връзката с потребителите. Той поясни, че Комисията прие стратегията „От ферма до трапезата“, защото този проект не е просто предложение за нова селскостопанска политика, а визия за трансформиране на начина, по който произвеждаме, разпространяваме и консумираме храна. Целта е да се подобри здравето на хората и заобикалящата среда. Необходим е преход на всички етапи от веригата на доставки на храни, изискващ усилия, ангажираност и отговорност от всички участници. Според Стратегията е необходимо значително да се намали употребата и рисковете от химически пестициди, както и използването на торове и антибиотици, като същевременно се увеличава площта под биологично земеделие. Новата ОСП ще бъде „ключов инструмент за промяна, която се стреми да направи европейските хранителни системи годни за бъдещето. Това ще „гарантира, че земеделските производители постигат справедлив резултат“, каза Януш Войчоховски, насърчавайки изцяло устойчивите земеделски практики и подкрепяйки фермерите да прилагат иновативни технологии. Относно препоръките на Комисията за собствената му държава, Войчеховски подчерта факта, че полската биологична площ „постепенно намалява през последните години, така че трябва да се положат значителни усилия за нейното увеличаване. „Стратегията „От фермата до трапезата” и реформата на ОСП имат за цел да предоставят изчерпателен отговор на екологични, социални и икономически предизвикателства на системата “, каза той пред полските законодатели. „Ще имаме добро основа да покажем, че европейското производство на храни наистина е шампион за устойчивост и гаранции за бъдещето на фермерите“.